I den greske befolkning svarer nemlig så mange som 76,6 prosent at de aldri krangler om hvordan husarbeidet skal deles. Selv Portugal med sine 68,7 prosent og Spania med sine 62,4 prosent er imponerende.
Om dette innebærer det enkle regnestykket at "ingen krangling" = "kvinnene gjør alt", skal vi komme tilbake til litt nedenfor.
I Norge er det kun 33,4 prosent som aldri krangler om husarbeidet, og hadde det ikke vært for diskusjonslystne finner (kun 24,4 krangler aldri), så hadde vi tronet på krangletoppen i Europa.
Vår nærmeste nabo Sverige (38,6) kommer også høyt opp, mens stemningen er noe mildere i Danmark (42,8).
Det skal selvsagt påpekes at kjønnsrollemønster og kultur spiller en vesentlig rolle i denne spesielle statistikken som er hentet fra European Social Survey (ESS).
Vi har vært inne på det faktum at så lenge husarbeidet er kulturelt plassert hos det ene kjønn, vil kranglingen nødvendigvis være fraværende.
Det er imidlertid andre "kulturelle feilkilder"; nemlig hvordan folk velger å svare på spørreskjemaet. Det noen betrakter som "mindre enn én gang i måneden" kan av andre betraktes som "aldri".
Om vi slår sammen disse to kategoriene i tabellen nedenfor og kaller det for "krangler omtrent aldri", vil tallene jevne seg noe ut - selv om tendensen fortsatt er ganske klar.
Grekerne kommer fortsatt "best" ut med hele 88 prosent som nesten aldri krangler. Det er et stykke ned til Norges 60,1 prosent, mens finnene fortsatt må få stempelet som Europas kranglefanter, fordi det bare er 50,9 prosent som nesten aldri krangler.
Om vi flytter fokus til versting-enden av tabellen, ser vi at 7,1 prosent av spanjolene krangler om husarbeidet hver eneste dag, mens østerrikerne ikke er langt etter med sine 5,9 prosent.
Nedenfor finner du tabellen som viser diskusjon om husarbeid fordelt på 17 europeiske land.